Nonei noahas turu lan,
alam u katunun tsitsilo u matoutir u Jiu,
me hapili raiem u tamana tara luma tu kaia lam.
A pitala e tsiruku hakapa nonei turu lan tutuun turu wik teka,
be Iesu e butuna me tuolna i gusu mulam me poeiena i tamulam,
“A masalohana e tatei ka gono mera noulimiou.”
Nonei e ranga hakapa ba nonei e haröto ranei lam a man limanen na liklikinen.
Ba lam u katunun tsitsilo e sasaala koru mem tu tara menai lam a Tsunono.
Be Iesu e ranga lelna i tamulam me poeiena,
“A masalohana e tatei ka gono mera noulimiou.
E Tamar e tula mena mei lia i puta na lia te tula has ragou limiou.”
Nonei e mar ranga hakapa uu teka ba nonei e pihu uana i tamulam me poeiena,
“Lueiam u Namnamei u Göagono.
Te luba memoi limiou a man markato a man omi turu katuun,
ba markato a omi teka te taiana.
Tema luba ramoien limiou ba man markato a man omi teka tema antunan taia has noi.”
E Iesu mere Tomas
E Tomas,
nonei a töa i tamulam a maloto na huol ti ngö hasei “e Didimus,”
ema ka gono merai lam tara pöata te lama e Iesu.
Ba palair u katunun tsitsilo e hateie ren me poeier,
“Alam e tara hakape mula a Tsunono.”
Be Tomas e poeiena i taren,
“Tema tare goi lia u gahilina tara nila i limanen,
na tema tupa nagoi lia a kabeler tara man makum turu nila,
na tema tupa nagoi lia a limar i liklikinen,
alia ema antunan hamana gi.”
U töa u wik e la hakapa,
ba lam u katunun tsitsilo i tanen e ka pon mia i luma,
na tara pöata teka e Tomas e ka gono meraiou lam.
A man tamana i pili,
kaba e Iesu e tasuma memi tuol pon na i gusu mulam me poeiena,
“A masalohana e tatei ka gono mera noulimiou.”
Ba nonei e poeiena tere Tomas,
“Hakeia a kabelemölö teka,
balö te taram tara man limar,
hasoa nema a limamölö bate tupa namen iogana i liklikir.
Möa tu hahamana,
alö go hamana.”
Be Tomas e ranga palis uana i tanen me poeiena,
“O Tsunono na e Sunahan i tar!”
Be Iesu e poeiena i tanen,
“Alö e hamana mem te tara mena milö alia.
A nikalala pan turu katuun tima tarei lia kaba nori e hamana noa hasir.”
A ka ti koloto sile ii u buku teka
E Iesu e kato hasi a man taina a man mirakol a man parpara koru i matar u katunun tsitsilo i tanen kaba lia ima koloto hakapa naien iahana u buku teka.
A man raranga teka i koloto sile ii tego hamana mena milimiou e Iesu nonei e Mesaia,
a Pien Tson tere Sunahan.
Na te hamana mia limiou i tanen ba limiou te lu sila has namoua a nitöatöa tara solo nen.